ELEKTROS ENERGIJOS PIRKIMO-PARDAVIMO ir paslaugų teikimo SUTARTIS

bendrosios sąlygos

1. Sutarties Bendrosiose sąlygose yra nurodytos Sutarties sudarymo, galiojimo ir nutraukimo sąlygos, elektros energijos tiekimo tvarka ir nutraukimo sąlygos, *Tiekėj*o, *Kliento* ir elektros skirstomųjų tinklų operatoriaus (toliau – *Operatorius*), prie kurio skirstomojo tinklo prijungti *Kliento* elektros įrenginiai, pareigos, teisės ir atsakomybė, elektros kainos ir kiekio nustatymas, *Kliento* atsiskaitymas už elektros energiją ir suteiktas paslaugas, skundų ar prašymų nagrinėjimas ir ginčų sprendimas.
2. Sutartyje *Klientas* ir *Tiekėjas* kartu vadinami šalimis, o kiekvienas atskirai – šalimi.
3. Sutartis yra tipinė, viešai skelbiama *Tiekėjo* interneto svetainėje.
4. *Klientui* sudarius šią Sutartį su *Tiekėju,* atskira sutartis su *Operatoriumi* nesudaroma, tačiau *Operatorius* lieka atsakingas už skirstomojo tinklo valdymą, eksploatavimą, elektros energijos apskaitos prietaisus (šį sąvoka apima skaitiklį ir kitus apskaitos schemos elementus) bei tiekiamos elektros energijos kokybę, o *Klientas* privalo sudaryti sąlygas ir netrukdyti *Operatoriui* vykdyti jam teisės aktais nustatytų pareigų.
5. Sutarties Šalims yra žinoma, kad elektros energijos pirkimo-pardavimo ir persiuntimo paslaugos santykius, be šios Sutarties, taip pat reglamentuoja Lietuvos Respublikos elektros energetikos įstatymas (toliau – EEĮ), Elektros energijos tiekimo ir naudojimo taisyklės (toliau – EETNT), Atsinaujinančių išteklių energetikos įstatymas, Standartinių elektros energijos pirkimo-pardavimo sutarčių su buitiniais vartotojais sąlygų aprašas, Standartinių elektros energijos persiuntimo paslaugos teikimo sutarčių su buitiniais vartotojais sąlygų aprašas bei kiti teisės aktai.
6. Elektros tinklo nuosavybės riba tarp *Operatoriaus* ir *Kliento* nurodoma elektros tinklų nuosavybės ribų akte arba Sutartyje. Tuo atveju, kai elektros tinklo nuosavybės ribų aktas nesudarytas ir (ar) *Operatoriaus* ir *Kliento* sudarytoje sutartyje elektros tinklo nuosavybės riba nenustatyta, laikoma, kad elektros energijos pirkimo pardavimo vieta nustatyta taip, kaip nurodyta EETNT 11 ir 12 punktuose. Elektros tinklų nuosavybės riba nustatoma žemos įtampos (0,4 kV) tinklo dalyje išskyrus atvejus, kai vartotojo turimų elektros imtuvų maitinimui būtina vidutinė (6, 10 kV) įtampa.
7. Sutarties Šalių tarpusavio santykiai, nenumatyti šioje Sutartyje, reglamentuojami Lietuvos Respublikos įstatymais, EETNT bei kitais teisės aktais. Šioje Sutartyje vartojama sąvoka „*Klientas*“ atitinka „elektros energijos vartotojo“, „buitinio vartotojo“ bei „gaminančio vartotojo“ sąvokas, vartojamas EEĮ, EETNT, Atsinaujinančių išteklių energetikos įstatyme ir kituose teisės aktuose, kartu su visomis iš to kylančiomis teisėmis bei pareigomis.

**I. SUTARTIES SUDARYMAS IR GALIOJIMAS**

1. Fizinis asmuo, kuris pageidauja vartoti elektros energiją ir gauti su tuo susijusias paslaugas, asmeninėms, šeimos ar namų ūkio reikmėms, nesusijusioms su komercine ar profesine veikla, kreipiasi į *Tiekėją* dėl Sutarties sudarymo.
2. *Klientas*, sudarydamas Sutartį su *Tiekėju,* supažindinamas su Sutarties pasirašymo dieną galiojančiais *Tiekėjo* interneto svetainėje viešai skelbiamais elektros energijos tarifais (kainomis) bei Sutarties sąlygomis (*Tiekėjas* informaciją viešai skelbia savo interneto svetainėje).
3. Jei Sutarties sudarymo dieną *Kliento* objektas yra prijungtas prie elektros tinklų ir Sutartyje nenurodoma kita jos įsigaliojimo data, Sutartis įsigalioja nuo jos sudarymo dienos. Jei Sutartis sudaroma iki *Kliento* objekto prijungimo prie elektros tinklų dienos ir *Klientas* iki *Kliento* objekto prijungimo prie elektros tinklų dienos nepasirenka nepriklausomo elektros energijos tiekėjo, Sutartis įsigalioja nuo *Kliento* objekto prijungimo prie elektros tinklų dienos. Jei Sutartis sudaroma iki *Kliento* objekto prijungimo prie elektros tinklų dienos ir *Klientas* iki *Kliento* objekto prijungimo prie elektros tinklų dienos pasirenka nepriklausomą elektros energijos tiekėją su kuriuo sudaro elektros energijos pirkimo-pardavimo sutartį, bei apie tai informuoja *Tiekėją*, ši Sutartis neįsigalioja ir netenka galios nuo jos sudarymo momento. Sutartis su *Klientu* sudaroma neterminuotam laikui.
4. Sutarties, sudaromos nuotoliniu būdu ar ne *Tiekėjo* Klientų aptarnavimo patalpose, gali būti atsisakoma per 14 (keturiolika) dienų nuo Sutarties sudarymo (jei teisės aktai nenustato kitaip) apie tai raštu pranešus *Tiekėjui*. *Klientas* pageidaudamas, kad Sutartis būtų pradėta vykdyti jos sudarymo dieną, t. y. nepasibaigus 14 (keturiolikai) kalendorinių dienų atsisakymo nuo Sutarties terminui, turi apie tai informuoti *Tiekėją* raštu.
5. Sutartyje bei teisės aktuose numatyti pranešimai *Klientui* gali būti skelbiami viešai (vietos ar centrinėje spaudoje, per radiją ar kitaip per visuomenės informavimo priemones), taip pat informacija gali būti pranešama *Klientui* tiesiogiai raštu (paštu, per kurjerį), elektroniniu paštu, telefonu, trumposiomis žinutėmis, savitarnos svetainėje [e.ignitis.lt](http://www.e.ignitis.lt), *Tiekėjo* internetinėje svetainėje ir kitais būdais.

**II. ELEKTROS TIEKIMO TVARKA IR NUTRAUKIMO SĄLYGOS**

1. Elektros energijos tiekimas ir persiuntimas *Klientui* gali būti apribotas, kai *Klientas* per nustatytą terminą nepilnai atsiskaito už patiektą elektros energiją, nevykdo kitų esminių Sutartyje numatytų *Kliento* pareigų, kurių nevykdymas gali sukelti žalą ar žalos atsiradimo grėsmę *Klientui*, tretiesiems asmenims ar šių asmenų turtui ir/ar teisėtiems interesams, bei kitais Lietuvos Respublikos energetikos įstatymo, EEĮ, EETNT ir kitų teisės aktų nustatytais atvejais ir tvarka.
2. Jei elektros energijos tiekimas buvo nutrauktas dėl neapmokėtų skolų ar kitais teisės aktuose numatytais pagrindais, elektros energijos tiekimas atnaujinamas, kai *Klientas* sumoka įsiskolinimą už elektros energiją ir suteiktas paslaugas bei apmoka *Operatoriui* arba *Tiekėjui* elektros energijos tiekimo nutraukimo ir atnaujinimo bei kitas su tuo susijusias išlaidas *Operatoriaus* nustatytais ir su Valstybine energetikos reguliavimo taryba (toliau – Taryba) suderintais įkainiais.

III. ELEKTROS ENERGIJOS KAINOS IR KIEKIO NUSTATYMAS

1. Už iš tinklo suvartotą elektros energiją, suteiktas elektros energijos tiekimo, persiuntimo ir (ar) naudojimosi tinklais paslaugas, taip pat už kitas su elektros energijos tiekimu ir persiuntimu susijusias paslaugas *Klientas* atsiskaito su *Tiekėju* teisės aktų nustatyta tvarka apskaičiuotomis ir/ar viešai paskelbtomis kainomis bei tarifais (atvejai, kai *Tiekėjo* kainos ir tarifai turi būti skelbiami viešai, yra nustatyti teisės aktais). Pakeitus elektros energijos kainas, naujoji elektros energijos kaina įsigalioja ir tampa privaloma Sutarties Šalims nuo teisės aktuose nurodytos datos.
2. Patiektos į tinklą ir (ar) suvartotos elektros energijos kiekis nustatomas pagal elektros energijos apskaitos prietaisų rodmenis, o jei tai padaryti neįmanoma – teisės aktų nustatytais būdais. Laikoma, kad pagal elektros energijos apskaitos prietaisų rodmenis nustatyti suvartotos elektros energijos kiekio neįmanoma, kai sugenda ar sugadinami elektros energijos apskaitos prietaisai, nutraukiamos ar kitaip pažeidžiamos plombos, pažeidžiamos kitos susijusios su elektros energijos apskaita plombuojamos vietos (nepriklausomai nuo to, kas atliko šiuos aukščiau išvardintus veiksmus), elektros energijos apskaitos prietaisų dingimo bei kitais teisės aktų nustatytais atvejais.

IV. ATSISKAITYMAS UŽ ELEKTROS ENERGIJĄ, elektros energijos persiuntimo ir kitas su tuo susijusias paslaugas

1. *Klientas* už iš tinklo suvartotą elektros energiją, suteiktas elektros energijos persiuntimo ir (ar) naudojimosi tinklais paslaugas, taip pat už kitas su elektros energijos tiekimu ir persiuntimu susijusias paslaugas turi sumokėti iki Sutarties Specialiosiose sąlygose nurodytos dienos (jeigu teisės aktuose nėra numatyto kitokio termino ir *Klientas* atitinka šio termino taikymo sąlygas). Visi mokėjimai laikomi atlikti nuo pinigų įskaitymo į *Tiekėjo* banko sąskaitą dienos. *Kliento* mokėjimai už suvartotą elektros energiją įskaitomi CK nustatytu eiliškumu: netesybos, skola už praėjusį laikotarpį, einamieji mokėjimai.
2. Suvartotos iš tinklo elektros energijos kiekis pagal elektros energijos apskaitos prietaisų rodmenis nustatomas vienu iš šių būdų: *Klientui* pateikiant įmokas priimančiai įstaigai tikslius elektros energijos apskaitos prietaisų rodmenis, *Klientui* deklaruojant rodmenis savitarnos svetainėje, apskaičiuojant pagal vidurkį arba nuskaitant rodmenis nuotoliniu būdu (esant automatizuotai apskaitai), *Operatoriui* ir (ar) jo įgaliotiems asmenims (rangovams) fiksavus faktinius elektros energijos apskaitos prietaisų rodmenis. Patiektos į tinklą elektros energijos kiekis pagal elektros energijos apskaitos prietaisų rodmenis nustatomas nuskaitant rodmenis nuotoliniu būdu. Atgautos elektros energijos kiekis yra nustatomas įvertinus patiektos į tinklą, suvartotos iš tinklo ir sukauptos elektros energijos kiekius.
3. Pasibaigus ataskaitiniam laikotarpiui *Klientas* už elektros energiją, elektros energijos persiuntimo, naudojimosi tinklais ar kitas su persiuntimu susijusias paslaugas atsiskaito *Tiekėjo* pasiūlytais būdais: savitarnos svetainėje e.ignitis.lt, bankų paslaugų svetainėse ir kitose elektroninėse įmokų surinkimo vietose arba įmokų surinkimo paslaugas teikiančiose įmonėse pagal mokėjimo dokumentus (sąskaitą, mokėjimo pranešimą ar kitą pasiūlytą dokumentą). Už suvartotą elektros energiją bei suteiktas elektros energijos persiuntimo ar kitas su tuo susijusias paslaugas *Klientas* gali atsiskaityti nesant atskiro mokėjimo dokumento. Tokiais atvejais *Klientas* įmokas priimančiai įstaigai privalo pateikti *Kliento* kodą ir tikslius elektros energijos apskaitos prietaisų rodmenis, o *Kliento* atlikto mokėjimo faktas patvirtinamas įmokas priimančios įstaigos išduodamu kasos aparato kvitu arba kitu įstaigos išduodamu dokumentu. Šis būdas netaikomas, jei atskiru Šalių susitarimu arba *Kliento* prašymu, pateiktu raštu, Sutarties specialiosiose sąlygose nurodytu telefonu, internetu savitarnos svetainėje e.ignitis.lt ar kitais *Tiekėjo* siūlomais kanalais, numatyta kitaip (atsiskaitymas pagal vidurkinį metodą ar kt.) arba objekte įrengta automatizuota apskaita.
4. Jei *Klientas* atsiskaito pagal vidurkį, rodmenys deklaruojami ir vidurkis apskaičiuojamas pagal Elektros energijos deklaravimo, apskaitos ir apmokėjimo sąlygas. Vidurkis taikomas, jei *Klientas* pasirinko tarifų planus su pastovia dedamąja, užsisakė elektroninės sąskaitos paslaugą arba su Bendrove sudarė susitarimą dėl apskaitos pagal vidutinį suvartojimą taikymo.
5. Jei *Kliento* objekte yra įrengta automatizuota apskaita, tuomet *Operatorius* elektros energijos apskaitos prietaiso rodmenis nuskaito nuotoliniu būdu.
6. Jei *Klientas* atsiskaito pagal vidurkį arba objekte yra įrengta automatizuota apskaita, Bendrovė už per ataskaitinį laikotarpį suvartotą ir (ar) trūkstamą / atgautą elektros energiją *Klientui* pateikia mokėjimo dokumentą – PVM sąskaitą-faktūrą.
7. *Klientui* nevykdant pareigos sutartyje nustatytų ataskaitinių laikotarpių dažnumu deklaruoti elektros energijos apskaitos prietaisų rodmenis ar nuotolinio duomenų nuskaitymo įrenginių gedimo atveju, elektros energijos apskaitos prietaisų rodmenų nebuvimo laikotarpiu *Tiekėjas* turi teisę išrašyti mokėjimo dokumentą su vidutiniu *Kliento* suvartojamu elektros energijos kiekiu. Vidutinis *Kliento* elektros energijos suvartojimas nustatomas Standartinių elektros energijos pirkimo-pardavimo sutarčių su buitiniais elektros energijos vartotojais sąlygų apraše nustatyta tvarka ir sąlygomis.
8. Atsiskaitymo pagal vidutinį elektros energijos suvartojimą tvarka gali būti pradedama taikyti nuo to ataskaitinio laikotarpio, kurio metu įvyko bent viena iš Sutarties Bendrųjų sąlygų 23 punkte nurodytų aplinkybių, išskyrus atvejus, jei *Klientas*, nevykdantis pareigos deklaruoti elektros energijos apskaitos prietaisų rodmenis arba nuotolinio duomenų nuskaitymo įrenginių gedimo atveju, ne vėliau kaip paskutinę kito ataskaitinio laikotarpio dieną deklaruoja faktinius elektros energijos apskaitos prietaisų rodmenis.
9. *Klientui* deklaravus ar *Operatoriui* ir (ar) jo įgaliotiems asmenims (rangovams) fiksavus faktinius elektros energijos apskaitos prietaisų rodmenis, suvartotos ir (ar) objektui persiųstos elektros energijos apskaitos būdas pagal vidutinį elektros energijos suvartojimą tą ataskaitinį laikotarpį netaikomas, o iki faktinių elektros energijos apskaitos prietaisų rodmenų nustatymo dienos taikytas vidutinis elektros energijos suvartojimas perskaičiuojamas vadovaujantis Elektros energijos deklaravimo, apskaitos ir apmokėjimo sąlygomis. Jei pagal *Kliento* deklaruotus arba *Operatoriaus* užfiksuotus elektros energijos apskaitos prietaisų rodmenis paaiškėja, kad faktiškai suvartotos elektros energijos kiekis yra kitoks nei nurodyta mokėjimo dokumentuose, išrašytuose skaičiuojant pagal vidutinį suvartojimą, išrašoma kreditinė sąskaita.
10. Mokėjimo dokumentai *Klientui* gali būti pateikiami paštu bei elektroninių ryšių priemonėmis (savitarnos svetainėje, elektroniniu paštu), o kita *Klientui* aktuali informacija – ir trumpąja tekstine žinute (SMS). *Klientas* turi teisę pasirinkti mokėjimo dokumentų pateikimo, atsiskaitymo bei mokėjimo (grynaisiais ar negrynaisiais pinigais) būdą, tačiau neįgyvendinus šios teisės, mokėjimo dokumentai siunčiami paštu, jei *Kliento* elektroninio pašto adresas nėra žinomas, pateikiant popierinius mokėjimų dokumentus ir kartu su jais pateikiamą informaciją. *Tiekėjas* siunčia *Klientui* popierinius mokėjimo dokumentus netaikydamas papildomų mokesčių. Jei *Kliento* elektroninio pašto adresas yra žinomas, mokėjimo pranešimai siunčiami elektroniniu paštu, informuojant, kad mokėjimų dokumentai ir kartu su jais pateikiama informacija yra patalpinta savitarnos svetainėje e.ignitis.lt, *Kliento* paskyroje. Laikoma, kad *Klientas* yra pasirinkęs mokėjimo dokumentų ir (ar) informacijos pateikimo elektroninėmis ryšio priemonėmis būdą, jei jomis naudojasi priimdamas mokėjimo dokumentus ir pagal juos atsiskaitydamas už elektros energiją, elektros energijos persiuntimo ar kitas su tuo susijusias paslaugas.
11. Jei *Klientas* už bendrosioms daugiabučio gyvenamojo namo (ar bendrabučio tipo gyvenamojo namo) reikmėms ir liftams suvartotą elektros energiją atsiskaito tiesiogiai su *Tiekėju*, jis privalo atsiskaityti šioje Sutartyje nustatyta tvarka. Įmokos už suvartotą elektros energiją bendrosioms daugiabučio gyvenamojo namo reikmėms apskaičiuojamos pagal fizinio / juridinio asmens, kuris atsakingas už elektros energijos administravimą bendrosioms namo reikmėms (toliau - administratorius) deklaruotus ar kitu būdu nuskaitytus įvadinio elektros energijos apskaitos prietaiso rodmenis bei kitus duomenis. *Tiekėjas* pagal administratoriaus deklaruotus įvadinio apskaitos prietaiso rodmenis ir kitus duomenis parengia bendrąją sąskaitą už visame pastate suvartotą elektros energiją ir pateikia administratoriui. Administratorius sąskaitoje nurodytą sumą paskirsto gyventojams proporcingai pagal jų valdomų patalpų plotą ar kitu administratoriaus nurodytu būdu.
12. Už suvartotą elektros energiją, elektros energijos persiuntimo ir (ar) naudojimosi tinklais bei kitas su tuo susijusias paslaugas *Klientas* privalo sumokėti šioje Sutartyje nustatytais terminais.
13. Vienu metu esant *Kliento* permokai ir nepriemokai už pateiktą elektros energiją, suteiktas elektros energijos persiuntimo paslaugas, *Tiekėjas* turi teisę panaudoti tokią permoką *Kliento* nepriemokai sudengti.
14. *Klientas*, EETNT numatytais atvejais (neatsiskaitęs su *Tiekėju* per Sutartyje nustatytus terminus), moka *Tiekėjui* 0,02 procento nuo laiku nesumokėtos sumos dydžio delspinigius už kiekvieną pradelstą kalendorinę dieną. *Klientas* delspinigius privalo sumokėti ne vėliau kaip kartu su po delspinigių priskaičiavimu einančiu mokėjimu už elektros energiją.
15. *Klientas* už suvartotą, bet Sutartyje nustatytu terminu neapmokėtą elektros energiją, moka elektros energijos tiekimo laikotarpiu galiojusiomis kainomis ir tarifais.
16. Tuo atveju, jei Sutarties sudarymo metu nebuvo pateiktas elektros energijos apskaitos prietaisų rodmenų suderinimo aktas su buvusiu objekto savininku ar nuomininku, *Klientas* mokėjimus už suvartotą elektros energiją tęsia nuo užfiksuotų arba Kliento deklaruotų (atsižvelgiant, kuris įvykis įvyko vėliau) elektros energijos apskaitos prietaiso rodmenų.

**V. TIEKĖJO, KLIENTO IR OPERATORIAUS PAREIGOS, TEISĖS IR ATSAKOMYBĖ**

1. **Tiekėjas įsipareigoja:**
	1. pagal Sutarties sąlygas tiekti *Klientui* elektros energiją;
	2. tiesiogiai, suprantamai informuoti *Klientą* apie ketinimą pakeisti Sutarties sąlygas ir iš to atsirandančią Kliento teisę nutraukti Sutartį ir teisę nesutikti pakeisti galiojančios Sutarties sąlygų.
	3. teikti *Klientui* informaciją interneto svetainėje e.ignitis.lt, vizitų metu *Klientų* aptarnavimo centruose apie efektyvų elektros energijos vartojimą, *Tiekėjo* teikiamas paslaugas, paslaugų teikimo sąlygas, paslaugų ir elektros energijos kainas bei tarifus, numatomus Sutarties pakeitimus ir kitą teisės aktuose bei Sutartyje nustatytą informaciją;
	4. pasiūlyti *Klientui* pasirinkti kelis apmokėjimo už suvartotą elektros energiją ir suteiktas paslaugas būdus;
	5. tvarkyti tiekiamos elektros energijos apskaitą;
	6. teisės aktų numatytais terminais, informuoti *Klientą* apie numatomą elektros energijos tiekimo nutraukimą *Tiekėjo* iniciatyva;
	7. pranešti *Klientui* apie tarifų (kainų) ir kitų mokėjimų pasikeitimą raštu ar kitais būdais suprantamai ir ne vėliau kaip likus vienam ataskaitiniam laikotarpiui iki naujų tarifų (kainų) ir kitų mokėjimų įsigaliojimo.
	8. atlyginti *Klientui* tiesioginius nuostolius, kai *Tiekėjas* nevykdo Sutartyje ir kituose teisės aktuose nustatytų reikalavimų;
	9. *Tiekėjas* gali teikti informaciją *Klientui* apie jo atsiskaitymus už suvartotą elektros energiją telefonu ar elektroniniu būdu, kai asmuo yra tinkamai identifikuojamas;
	10. vykdyti kitas įstatymuose nustatytas pareigas.
2. **Tiekėjas turi šias teises:**
	1. iš *Kliento* gauti elektros energijos apskaitos prietaiso rodmenis ar kitą informaciją, reikalingą jo pareigoms ir funkcijoms, nustatytoms teisės aktuose, atlikti;
	2. sustabdyti savo prievolių vykdymą, taip pat nutraukti ar apriboti elektros energijos tiekimą ar persiuntimą EETNT bei kituose teisės aktuose nustatytais atvejais ir tvarka;
	3. reikalauti iš *Kliento* apmokėti už neeilinį elektros energijos apskaitos prietaiso rodmenų patikrinimą, kai *Klientas* Sutartyje ar teisės aktuose nustatyta tvarka nedeklaruoja elektros energijos apskaitos prietaiso rodmenų;
	4. tvarkyti *Kliento* asmens duomenis:
		1. Sutarties sudarymo, vykdymo ir nutraukimo tikslu;
		2. Mokumo vertinimo, įsiskolinimo valdymo, administravimo ir išieškojimo tikslais, *Tiekėjas* turi teisę Lietuvos Respublikos asmens duomenų teisinės apsaugos įstatyme nustatyta tvarka Sutartyje nurodytus ir iš Sutarties kylančius asmens duomenis (įskaitant duomenis apie įsiskolinimo dydį ir Sutarties vykdymą) perduoti tretiesiems asmenims, įtraukti į asmenų skolų registrus, skelbti viešai (išskyrus viešą asmens kodo skelbimą). *Klientas* privalo padengti visas su skolos išieškojimu susijusias *Tiekėjo* išlaidas. *Tiekėjas* taip pat turi teisę perleisti visą piniginį reikalavimą ar jo dalį tretiesiems asmenims, nepažeidžiant *Kliento* teisių ir labiau nesuvaržant jo prievolių.
		3. *Tiekėjas* taip pat turi teisę rinkti asmens duomenis skolos išieškojimo, Sutarties sudarymo ir vykdymo tikslais iš VĮ „Registrų centras“, Gyventojų registro ir kitų valstybės tvarkomų duomenų bazių ir registrų;
		4. *Tiekėjas*, siekdamas užtikrinti tinkamą Sutarties vykdymą, turi teisę gauti iš *Operatoriaus* *Kliento* asmens duomenis ir kitą informaciją, būtiną teisės aktuose nustatytų *Tiekėjo* funkcijų vykdymui.“
	5. kitas teisės aktuose nustatytas teises.

1. **Klientas įsipareigoja Tiekėjui:**
	1. prieš pradėdamas vartoti elektros energiją, sudaryti Sutartį;
	2. Sutarties Specialiosiose sąlygose nurodytu laiku užfiksuoti elektros energijos apskaitos prietaiso rodmenis (išskyrus tuos atvejus, kai objekte įrengta automatizuota apskaita) ir Sutarties Specialiosiose sąlygose nurodytu terminu atsiskaityti už suvartotą elektros energiją bei apmokėti už *Klientui* suteiktas paslaugas, susijusias su elektros energijos tiekimu ir persiuntimu, taip pat sumokėti įmokas už bendroms daugiabučio namo/statinio reikmėms suvartotą elektros energiją, jei *Kliento* objektas yra daugiabučio gyvenamojo namo/statinio patalpose, ir įmokas surenka *Tiekėjas*. Rodmenų pateikimo ir atsiskaitymo būdas numatytas Sutarties Specialiosiose sąlygose. Šį būdą Šalys turi teisę pakeisti atskiru susitarimu arba *Kliento* prašymu, pateiktu raštu, Sutartyje nurodytu telefonu, internetu savitarnos svetainėje e.ignitis.lt ar kitais *Tiekėjo* siūlomais kanalais, pasirinkus vieną iš *Tiekėjo* pasiūlytų elektros energijos apskaitos prietaisų rodmenų pateikimo ir atsiskaitymo būdų, nekeičiant kitų Sutarties nuostatų;
	3. informuoti *Tiekėją* Sutarties Specialiosiose sąlygose nurodytais kontaktais, jei daugiau kaip 3 mėnesius iš eilės (jeigu teisės aktai nenustato kito termino) elektros energija *Kliento* objekte nebus vartojama;
	4. jeigu elektros energija šios Sutarties galiojimo metu pradedama vartoti ne asmeniniams, šeimos ar namų ūkio poreikiams, nesusijusiems su verslu ar profesija, tenkinti – nedelsiant kreiptis į *Tiekėją* dėl komercinio (nebuitinio) elektros energijos vartotojo Sutarties sudarymo;
	5. informuoti Tiekėją apie pasikeitusius rekvizitus ne vėliau kaip per 10 kalendorinių dienų nuo pasikeitimo dienos.
	6. *Klientas*, perleidęs objektą kito asmens nuosavybėn ar nutraukus (pasibaigus) nuomos sutartį, privalo per 5 kalendorines dienas nutraukti šią Sutartį ir pranešti iki Sutarties nutraukimo dienos esančius elektros energijos apskaitos prietaisų rodmenis ir kitą galutiniam atsiskaitymui būtiną informaciją *Tiekėjui* bei visiškai atsiskaityti už elektros energiją ir kitas su tuo susijusias paslaugas.
	7. vykdyti kitas teisės aktuose nustatytas pareigas.
2. **Klientas įsipareigoja Operatoriui:**
	1. neviršyti Sutarties priede „Objektų sąrašas“ nurodytos leistinosios naudoti ir (ar) leistinosios generuoti galios;
	2. leisti *Operatoriui*, ar jos įgaliotiems asmenims (rangovams), eksploatuoti *Kliento* teritorijoje ar pastatuose esančius *Operatoriui* priklausančius elektros tinklus ir elektros įrenginius, taip pat nuo 8 iki 22 val. (Klientui sutikus – ir kitu laiku) leisti *Operatoriaus* darbuotojams, pateikusiems tarnybinius pažymėjimus, matuoti naudojamą elektros galią, įtampos dydį, kontroliuoti kitus elektros energijos parametrus, įrengti, keisti, eksploatuoti elektros energijos apskaitos prietaisus bei schemų elementus, esančius *Kliento* patalpose ar teritorijoje, apžiūrėti jų plombas, nustatyti elektros energijos apskaitos prietaisų rodmenis;
	3. užtikrinti tinkamą *Klientui* priklausančių elektros įrenginių ir prietaisų būklę, įrenginių įrengimą pagal teisės aktų reikalavimus ir saugų jų eksploatavimą. Įrengti, naudoti ir eksploatuoti savo elektros įrenginius taip, kad jie nekeltų grėsmės *Operatoriaus* elektros tinklų, kitų asmenų elektros įrenginių ar prietaisų normaliam veikimui, nesudarytų sąlygų trikdžiams, turintiems neigiamą įtaką elektros energijos kokybei;
	4. užtikrinti elektros energijos apskaitos prietaisų, elektros energijos apskaitos schemose naudojamos įrangos ir įtaisų bei elektros energijos apskaitos prietaisų, apskaitos schemose naudojamos įrangos ir įtaisų plombų, apie kurias *Klientas* yra informuotas Sutarties Specialiosiose sąlygose, periodinį stebėjimą;
	5. kai tik paaiškėja, Sutartyje nurodytais kontaktiniais duomenimis, nedelsiant informuoti *Operatorių* apie elektros energijos apskaitos prietaisų ar apskaitos schemų elementų gedimus, elektros energijos apskaitos prietaisų, elektros energijos apskaitos schemos elementų, kitų su elektros apskaita susijusių, plombuojamųjų vietų plombų pažeidimus ar nutraukimus, taip pat apie nepagrįstą esminį pagal elektros energijos apskaitos prietaisus apskaičiuoto elektros energijos suvartojimo sumažėjimą ar padidėjimą, elektros energijos persiuntimo sutrikimus, *Operatoriaus* elektros įrenginių, esančių *Kliento* patalpose ar teritorijoje, gedimus;
	6. kai nutraukiamas ar apribojamas elektros energijos tiekimas ar persiuntimas, imtis priemonių nuostoliams išvengti ar juos sumažinti bei apsaugoti savo elektros tinklus, kitus įrenginius bei prietaisus nuo žalos atsiradimo ar padidėjimo, įskaitant ir priemones dėl staigiųjų trumpųjų, ilgųjų įtampos kryčių ir pertrūkių;
	7. sugedus *Klientui* įrengtiems *Operatoriaus* elektros energijos apskaitos prietaisams ar kitiems elektros įrenginiams dėl *Kliento* kaltės arba *Klientui* juos sugadinus, atlyginti *Operatoriui* padarytą žalą;
	8. *Klientas* atsako už *Kliento* objekte gyvenančių ar objektu besinaudojančių asmenų padarytą žalą *Operatoriaus* elektros įrenginiams, neteisėtą elektros energijos vartojimą bei kitus šios Sutarties ar kitų teisės aktų, susijusių su šia Sutartimi, pažeidimus;
	9. EETNT bei kituose teisės aktuose numatytais atvejais apmokėti už paslaugas, susijusias su elektros energijos tiekimo ir persiuntimo nutraukimu ar apribojimu, pagal *Operatoriaus* pateiktą sąskaitą (pagal *Operatoriaus* nustatytus įkainius), jeigu teisės aktai nenustato kitaip. Informacija apie šiame punkte minimas paslaugas ir jų įkainius teikiama *Operatoriaus* interneto svetainėje www.eso.lt;
	10. vykdyti kitas teisės aktuose nustatytas pareigas.
3. **Operatorius turi šias teises:**
	1. iš *Kliento* gauti elektros energijos apskaitos prietaiso rodmenis ar kitą informaciją, reikalingą jo pareigoms ir funkcijoms, nustatytoms teisės aktuose, atlikti;
	2. eksploatuoti *Kliento* teritorijoje ar pastatuose esančius *Operatoriui* priklausančius elektros tinklus ir elektros įrenginius, taip pat nuo 8 iki 22 val. (*Klientui* sutikus – ir kitu laiku) *Operatoriaus* darbuotojai, pateikę tarnybinius pažymėjimus, gali matuoti naudojamą ir (ar) generuojamą elektros galią, įtampos dydį, kontroliuoti kitus elektros energijos parametrus, įrengti, keisti, eksploatuoti elektros energijos apskaitos prietaisus bei schemų elementus, esančius Kliento patalpose ar teritorijoje, apžiūrėti jų plombas, nustatyti elektros energijos apskaitos prietaisų rodmenis ir (ar) parametrus;
	3. *Klientui* skirtus pranešimus gali skelbti viešai (vietos ar centrinėje spaudoje, per radiją ar kitaip per visuomenės informavimo priemones), taip pat informacija gali būti pranešama *Klientui* tiesiogiai raštu (paštu, per kurjerį, faksu), elektroniniu paštu, telefonu, savitarnos svetainėje e.ignitis.lt ir kitais būdais;
	4. *Operatorius* turi teisę sustabdyti savo prievolių vykdymą, taip pat nutraukti ar apriboti elektros energijos tiekimą ar persiuntimą EETNT bei kituose teisės aktuose nustatytais atvejais ir tvarka;
	5. reikalauti iš *Kliento* apmokėti už teisės aktų reikalavimus atitinkančios elektros energijos apskaitos prietaiso ar schemos elemento pakeitimą, metrologinę patikrą, kai elektros energijos apskaitos prietaiso pakeitimas, patikra atlikta *Kliento* rašytiniu prašymu ir buvo nustatyta, kad elektros energijos apskaitos prietaisas veikia tinkamai ir atitinka jam nustatytus metrologinius reikalavimus;
	6. reikalauti atlyginti tiesioginius nuostolius ir žalą iš ją padariusių asmenų;
	7. kitas teisės aktuose nustatytas teises.
4. **Kliento teisės Tiekėjui**
	1. gauti iš *Tiekėjo* aiškią informaciją apie Sutarties sudarymą ir jos sąlygas, *Tiekėjo* pavadinimą, buveinės adresą, įmonės kodą ir teisinę formą, teikiamas paslaugas ir jų teikimo sąlygas, elektros energijos tarifus (kainas) bei teikiamų paslaugų kainas, pranešimų apie tarifus (kainas) pateikimo būdus, ginčų nagrinėjimo tvarką;
	2. pasirinkti vieną iš kelių *Tiekėjo* pasiūlytų apmokėjimo už suvartotą elektros energiją ir suteiktas paslaugas būdų;
	3. nutraukti Sutartį, jei keičiamos Sutarties sąlygos ir jos Klientui yra nepriimtinos. *Klientas* turi teisę nutraukti Sutartį vienašališkai ir neatlygintinai Civilinio kodekso 6.390 straipsnio 1 dalyje nustatytomis sąlygomis;
5. **Kliento teisės Operatoriui**
	1. reikalauti *Operatoriaus*, kad būtų atlikta neeilinė elektros energijos apskaitos prietaiso patikra. *Klientas* sumoka patirtas patikros sąnaudas, jeigu buvo nustatyta, kad elektros energijos apskaitos prietaisas veikia tinkamai ir atitinka jam nustatytus metrologinius reikalavimus.
	2. reikalauti iš *Operatoriaus* atlyginti tiesioginius nuostolius, patirtus dėl nepersiųstos ir (ar) netinkamos kokybės elektros energijos

1. **Tiekėjo, Kliento ir Operatoriaus atsakomybė:**
2. *Klientas* privalo atlyginti *Operatoriui* padarytus nuostolius (žalą) už neteisėtą elektros energijos vartojimą teisės aktų nustatyta tvarka ir sąlygomis;
3. Nė viena Sutarties šalis neatsako už Sutarties nevykdymą, jei tas nevykdymas bus nenugalimos jėgos (force majeure) padarinys. Pasibaigus nenugalimai jėgai (force majeure), Sutarties šalis privalo nedelsdama įvykdyti įsipareigojimus, jeigu įmanoma juos įvykdyti, kurių nevykdė iki nenugalimos jėgos (force majeure), jeigu šalys nesusitarė kitaip.

**VI. KITOS SUTARTIES SĄLYGOS**

1. Sutartis gali būti nutraukta Šalių susitarimu, taip pat Lietuvos Respublikos civiliniame kodekse (toliau – CK), EEĮ, EETNT ir Sutartyje nustatytais pagrindais ir tvarka.
2. *Klientas* turi teisę nutraukti Sutartį, taip pat pakeisti vieną tiekėją kitu apie tai raštu įspėjęs *Tiekėją* prieš 3 (tris) savaites (jei teisės aktai nenustato kitokio termino). Sutarties nutraukimo ir atsisakymo atveju *Klientas* iki Sutarties nutraukimo dienos turi pranešti elektros energijos apskaitos prietaisų rodmenis ir kitą galutiniam atsiskaitymui būtiną informaciją bei visiškai atsiskaityti su *Tiekėju*.
3. Sutartis pasibaigia *Klientui* pateikus *Tiekėjui* tinkamai įformintą objekto, kuriam pagal Sutartį tiekiama elektros energija, perleidimą ar objekto valdymo teisės netekimą patvirtinantį dokumentą bei prašymą nutraukti Sutartį, nurodant Sutarties nutraukimo datą, objekto elektros energijos apskaitos prietaisų rodmenis, patvirtintus *Kliento* bei naujojo objekto savininko ar teisėto valdytojo (jei tokie yra) parašu. Sutartis taip pat pasibaigia *Tiekėjui* gavus informaciją apie pasikeitusį objekto savininką ar asmens, turinčio naudojimosi teisę, pasikeitimą.
4. Tuo atveju, kai Klientas perleidžia savo objektą su sumontuotu ar nutolusiu generavimo šaltiniu kitam asmeniui, už sukauptą kiekį nėra jam mokama, o į elektros tinklus pateiktos elektros energijos ir iš elektros tinklų suvartotos elektros energijos kiekių apskaita pradedama vykdyti nuo naujojo asmens (savininko) sutarties sudarymo datos.
5. *Klientas*, manantis, kad Tiekėjas pažeidė jo teises ar teisėtus interesus, susijusius su šia Sutartimi, pirmiausia privalo raštu kreiptis į *Tiekėją* ir nurodyti savo reikalavimus.
6. *Kliento* kreipimaisi registruojami, tiriami ir sprendimai dėl jų priimami *Tiekėjo* nustatyta tvarka. *Tiekėjas* privalo *Kliento* kreipimąsi išnagrinėti ir jam motyvuotai atsakyti ne vėliau kaip per 30 kalendorinių dienų nuo jo registravimo dienos.
7. Ginčai tarp *Kliento* ir *Tiekėjo* sprendžiami tarpusavio susitarimu. Nepavykus ginčų išspręsti tarpusavio susitarimu, *Kliento* ir *Tiekėjo* ginčus Energetikos įstatymo 34 straipsnyje nustatyta ne teismo tvarka nagrinėja Taryba. Taryba nagrinėja ginčus dėl energetikos objektų, įrenginių ir apskaitos priemonių naudojimo, energijos tiekimo nutraukimo, sustabdymo ar ribojimo, energijos taupymo paslaugų teikimo, dėl energetikos įmonių veiklos ar neveikimo tiekiant, skirstant, perduodant, laikant energiją, dėl prisijungimo, apmokėjimo už suvartotą energiją ar paslaugas, valstybės reguliuojamų kainų ir (ar) tarifų taikymo, dėl energijos ir energijos išteklių tiekimo srautų balansavimo, taip pat kitus vartotojų ir energetikos įmonių ginčus energetikos srityje.
8. Valstybinė vartotojų teisių apsaugos tarnyba (toliau – Tarnyba) [Vartotojų teisių apsaugos įstatymo](https://www.infolex.lt/ta/60792%22%20%5Co%20%22Lietuvos%20Respublikos%20vartotoj%C5%B3%20teisi%C5%B3%20apsaugos%20%C4%AFstatymas%22%20%5Ct%20%22_blank) nustatyta tvarka nagrinėja buitinių vartotojų skundus dėl energijos pirkimo-pardavimo sutarčių ir naujų buitinių vartotojų įrenginių prijungimo sutarčių nesąžiningų sąlygų taikymo. Tarnyba Lietuvos Respublikos [nesąžiningos komercinės veiklos vartotojams draudimo įstatymo](https://www.infolex.lt/ta/69547%22%20%5Co%20%22Lietuvos%20Respublikos%20nes%C4%85%C5%BEiningos%20komercin%C4%97s%20veiklos%20vartotojams%20draudimo%20%C4%AFstatymas%22%20%5Ct%20%22_blank)  nustatyta tvarka nagrinėja ir buitinių vartotojų skundus dėl energijos tiekėjų nesąžiningos komercinės veiklos.
9. Tarp *Kliento* ir *Tiekėjo* kilę ginčai, kurių nepavyko išspręsti šalių tarpusavio susitarimu ir (ar) ginčų sprendimo ne teismo tvarka, teisės aktų nustatyta tvarka sprendžiami teisme.
10. Už šios Sutarties ar kitų teisės aktų reikalavimų nevykdymą ar netinkamą vykdymą Šalys atsako teisės aktų nustatyta tvarka.